**INFORMACINIS PRANEŠIMAS**

**Visuomenės sveikatos specialistai primena: prastai besijaučiantys vaikai turi likti namuose, o nešvarios veido apsaugos priemonės - šiukšlių dėžėje!**

Covid-19 liga (koronaviruso infekcija) rajono ugdymo įstaigose jau nuo pavasario kelia nerimą ir keičia nusistovėjusią tvarką. Pastaruoju metu nuotolinį mokymą palaipsniui keičia mišrus ugdymo procesas, tačiau siekiant, kad jis šiuo karantino laikotarpiu vyktų kuo sklandžiau, svarbus visų ugdymo įstaigų bendruomenės narių – vaikų, tėvų ir pedagogų tarpusavio supratimas ir sąžiningas taisyklių laikymasis. Visuomenės sveikatos specialistai pastebi, kad, deja, taip būna ne visuomet.

**Veido apsaugos priemonių darželinukai ir pradinukai gali nedėvėti**

Vyriausybės sprendimu pagal ikimokyklinio, priešmokyklinio ir pradinio ugdymo programas ugdomiems vaikams, vyresniems nei 6 metai, ugdymo proceso metu neprivaloma dėvėti nosį ir burną dengiančių apsaugos priemonių. Šis sprendimas taikomas tiek esant ugdymo įstaigoje, tiek jos teritorijoje. Visiems kitiems mokiniams, studentams išlieka reikalavimas dėvėti veido kaukes per pamokas, bendrose erdvėse, lankant neformaliojo švietimo veiklas. Kaukių gali nedėvėti asmenys, kurie negali dėvėti jų dėl sveikatos, tokiu atveju jie turėtų naudoti veido skydelį. Nors daugiausia pasipiktinimo sukėlęs mažamečių kaukių dėvėjimo klausimas jau išspręstas, ugdymo įstaigose visuomenės sveikatos specialistai pastebi ir kitų, diskusijos vertų problemų.

**Nešvari veido apsaugos priemonė gali pakenkti dar labiau**

Medikai neabejoja - kaukių dėvėjimas yra efektyvi prevencinė priemonė. Tačiau labai svarbu ir tai, kad veido apsaugos priemonės neapsaugo nei nuo koronaviruso, nei nuo bet kokios kitos ligos tuomet, kai guli kišenėje ir kai būna purvinos. Jeigu nešvarią kaukę liečiame, tokiu atveju viskas, kas ant jos buvo nusėdę, įspaudžiama į kaukę. Tokia apsaugos priemonė nepadės nei pačiam jos nešiotojui, nei kitiems. Visuomenės sveikatos specialistai tėveliams primena, kad norint pasirūpinti savo vaikų sveikata, pirmiausia reikia pasirūpinti atsarginėmis kaukėmis vaiko kuprinėje ir priminti, kad nešvari veido apsaugos priemonė kiekvienam iš mūsų gali atnešti daugiau žalos, nei naudos.

**Pasijutus blogai į mokyklą keliauti nederėtų**

Visuomenės sveikatos specialistai taip pat primena dar vieną kartais vis dar pamirštamą auksinę taisyklę - jei pasijutai blogai, dėl savęs ir kitų niekur neik iš namų. Be kita ko, nors sloga nėra dažnas koronaviruso simptomas, šiuo laikotarpiu tėveliai kviečiami sąmoningai laužyti stereotipą, kad sloga – ne liga. Dėl visų ugdymo proceso dalyvių saugumo, pasireiškus net ir lengviems užkrečiamųjų ligų požymiams, svarbu likti namuose.

Primename, kad jeigu vaikui ugdymo proceso metu pasireiškia karščiavimas (37,3 °C ir daugiau), ūmių viršutinių kvėpavimo takų ligų, kitų užkrečiamųjų ligų požymiai, jis kuo skubiau turi būti paimtas iš ugdymo įstaigos, konsultuojamasi karštąją koronaviruso linija 1808 arba susisiekiama su šeimos gydytoju.

Raseinių rajono savivaldybės visuomenės sveikatos biuro informacija